text: Universe Science Park nærmer sig 100.000 gæster om året
  06 juni 2017 kl. 04.25
  Universe Science Park på Nordals har i 2016 haft en vækst i besøgstallet på seks procent i forhold til 2015. Sidste år besøgte 93.064 gæster parken.
  Den almennyttige fond Universe Science park havde i 2016 vækst på alle områder og udviklingen ser ud til at fortsætte i 2017.
  FAKTA
  Universe Science Park på Nordals har i 2016 haft en vækst i besøgstallet på seks procent i forhold til 2015. Sidste år besøgte 93.064 gæster parken.Det øgede besøgstal har medført 13 procent vækst i omsætningen og 17 procent forbedring i nettoresultatet i forhold til 2015.
  Det oplyser Den almennyttige fond Universe Science park i sin årsrapport for 2016. 
  - Vi kan se, at turismen i Sønderjylland er inde i en god og positiv udvikling. Jeg er overbevist om, at især det fælles sønderjyske destinationssamarbejde og hele områdets stigende turismefokus er med til at løfte turismen og derved også vores besøgstal, siger direktør Torben Kylling Petersen i en pressemeddelelse.
  Den positive udvikling i aktiviteterne fra 2015 til 2016, ser ud til at fortsætte ind i 2017, hvor Universe har fået en god start på sæsonen og igen forventer en fortsat vækst i besøgstallet på 5 procent.
  I den nye 2017-sæson har Universe præsenteret flere nyskabelser bl.a. Sky-Trail, Virtual Reality udstilling, 360-fulldome-biograf, elbilbane og nye haveanlæg.
  
  